Harry Potter e as reliquias da morte (1ª parte)

***Harry Potter e as reliquias da morte (1ª parte)*** é unha película de fantasía e drama dirixida por David Yates e a primeira das dúas baseadas na novela homónima escrita por J. K. Rowling. É o sétimo filme da serie de filmes de *Harry Potter*. Foi escrito por Steve Kloves e producido por David Heyman, David Barron e Rowling. A historia céntrase na busca que emprende Harry Potter co obxectivo de atopar e destruír os Horcrux que proporcionan inmortalidade a Lord Voldemort. A película está protagonizada por Daniel Radcliffe como Harry Potter, con Rupert Grint e Emma Watson como os mellores amigos de Harry, Ron Weasley e Hermione Granger. O resto do elenco inclúe a Ralph Fiennes, Helena Bonham Carter e Alan Rickman.

O filme tivo a súa estrea en todo o mundo en cines 2D e IMAX o 19 de novembro de 2010. A produción do filme comezou o 19 de febreiro de 2009 e rematou o 12 de xuño de 2010.

Durante a fin de semana despois da súa estrea, esta primeira parte recadou 330 millóns de dórales, a máis alta do ano 2010. A recadación nas salas internacionais ascende a 954,5 millóns de dólares estadounidenses, converténdoa na terceira película con maiores recadacións de 2010 detrás de *Toy Story 3* e *Alice in Wonderland*..

## Sinopse 
Despois dos acontecementos ao final do ano anterior Harry, Ron e Hermione van á procura e destrución dos Horcrux que proporcionan inmortalidade a Lord Voldemort. Suponse que é o seu sétimo e último ano de estudos en Hogwarts, pero a desorde no Ministerio de Maxia e o alzamento no poder do Señor Escuro evitan a súa asistencia. Os tres amigos emprenden un camiño que os levará a loitar contra os Devoradores da Morte e a descubrir os poderes das reliquias da morte. Asemade, a conexión entre Harry e a mente de Voldemort faise máis forte.

## Elenco 
* Daniel Radcliffe como Harry Potter, protagonista do filme.
* Rupert Grint como Ron Weasley, mellor amigo de Harry.
* Emma Watson como Hermione Granger, mellor amiga de Harry.
* Helena Bonham Carter como Bellatrix Lestrange, unha das Devoradoras da Morte máis leais a Lord Voldemort.
* Robbie Coltrane como Rubeus Hagrid, o gardabosques e profesor de Coidado de Criaturas Máxicas en Hogwarts.
* Warwick Davis como Griphook, un sumicio e antigo empregado no Banco Gringotts.
* Ralph Fiennes como Lord Voldemort, o meigo escuro, que busca conquistar o mundo máxico.
* Michael Gambon como Albus Dumbledore, o antigo director de Hogwarts, asasinado por Severus Snape.
* Brendan Gleeson como *Ollotolo* Moody, antigo profesor de Defensa contra a Maxia Negra e membro da Orde do Fénix.
* Richard Griffiths como Vernon Dursley, tío muggle de Harry.
* John Hurt como Ollivander, variñeiro secuestrado polos Devoradores da Morte.
* Rhys Ifans como Xenophilius Lovegood, o escéntrico pai de Luna, amiga do trío protagonista.
* Jason Isaacs como Lucius Malfoy, o pai de Draco Malfoy e un dos Devoradores da Morte.
* Bill Nighy como Rufus Scrimgeour, o novo Ministro de Maxia.
* Alan Rickman como Severus Snape, un espía entre os Devoradores da Morte e o novo director de Hogwarts.
* Fiona Shaw como Petunia Dursley, tía muggle de Harry.
* Timothy Spall como Peter Pettigrew, o Devorador da Morte que traizoou os pais de Harry.
* Imelda Staunton como Dolores Umbridge, a subsecretaria do Ministerio e xefa da Comisión de Rexistro da Descendencia Muggle.
* David Thewlis como Remus Lupin, antigo profesor de Defensa contra a Maxia Negra e membro da Orde do Fénix.
* Julie Walters como Molly Weasley, a matriarca dos Weasley e figura maternal para Harry.
* Devon Murray como Seamus Finnigan, amigo de Harry.
* Matthew Lewis como Neville Longbottom, amigo de Harry.

## Notas 
## Véxase tamén 
### Ligazóns externas 
* Páxina web de *Harry Potter* da Warner Brothers 
* *Harry Potter e as reliquias da morte (1ª parte)* na IMDb 
* *Harry Potter e as reliquias da morte (1ª parte)* en Allmovie